Diosnel Chase

Juan Diosnel Chase Martínez ojekuaavéva Diosnel Chase-pe, oheñóikuri táva Villarrica, tetãpehẽ Guaira, Paraguái retãme, ára 24 jasypoteĩ ary 1904-pe (Huã Marangatu árape). Oñeñandu ha okakuaa tavapehẽ Cancha-kuépe. Itúva herava’ekue Luis Chase ha isýkatu Blandina Martínez. Hamói herava’ekue Carlos Chase, norteamerika-ygua, ombojoajuva’ekue hekove Micaela Talavéra-re, ha’éva ñe’ẽpapára katupyry Natalicio de María Talavera reindy. Diosnel Chase niko oñemoarandu’ypýkuri Escuela Elemental táva Villarrica-guápe ha upégui ohasa táva Paraguaýpe ha oike mbo’ehao San José-pe. Imitã guive ombopu piáno, hamói ogueruva’ekue ñane retãme. 

Ary 1920 rupi, oĩ aja guaranírõ, táva Paraguarípe, Mbo’ehára Carlos Talavera ombo’ékuri chupe mbaraka. Ary 1929-pe omoheñóikuri “Conjunto Guaireño” omoirũhaguépe chupe: Rodolfo Heyn, Felipe Sánchez ha mokõi kuñataĩ puraheihára: Blanquita Villalba ha Dora del Cerro; hendivekuéra oho’ypyva’ekue Argentina retãme. Upéi, ary 1931-pe, Félix Pérez Cardozo ha Ampelio Villalba ndive omoheñói peteĩ mba’epu aty ha ombopu ha opurahéi hikuái Paraguaýpe ha upéi ohasajey táva Buenos Aires-pe. Ary 1936, oikórõguare táva Buenos Aires, Argentina retãme; omoheñoiva’ekue peteĩ aty hérava Melga-Chase, Basilio Melgarejo ndive ha omoherakuãmombyryva’ekue mokõivépe.

Ary 1940-pe ojevývo Argentina retãgui, Chase oikundaha ñane retã tuichakue javeve ojapóvo ñoha’ãnga ha upe tembiapópe omoirũjepékuri chupe: José L. Melgarejo, Félix Fernández, Máxima Lugo, Dora del Cerro, Teodoro S. Mongelós, Juan Melgarejo, José Ka’i ha ambuéva. 

Diosnel Chase omanókuri táva Paraguaýpe, Paraguay retãme, ára 22 jasypoapy ary 1988-pe (Tavarandu Árape).

Diosnel Chase rembiapokue apytépe jajuhukuaa: Cáusa neñaña, Virginia, Che lucero ñemimby, Concepción, salud!, Tupãsy Ka’akupépe, Princesa guaireña, Flor de mi alma, Nde tapere che reindy ha ambue purahéi.

 *** 
 Ohai: David Galeano Olivera 

Chase